Niels Chr. Geelmuyden

Niels Christian Geelmuyden (født 18. desember 1960) er en norsk forfatter og skribent. Han er særlig kjent for portrettintervjuer av norske kjendiser og for en personlig, satirisk og ironisk skrivestil. Han har skrevet biografier om Inger Sitter, Trygve Hegnar og Børre Knudsen. I de senere årene har han utgitt flere samfunnskritiske sakprosabøker om moderne produksjon av mat, drikke og legemidler.
Niels Chr. Geelmuyden har hovedfag i statsvitenskap fra Universitetet i Oslo. I tillegg har han grunnfag i psykologi og historie samt utdannelse fra befalsskolen for Kystartilleriet. Han har arbeidet som kanonkommandør, lærer og tekstforfatter.


== Forfatterskap ==
Geelmuyden skriver på riksmål. Han benytter i stor grad humor, ironi og ordspill i sine tekster. Siden 1990-årene har han skrevet mye for Morgenbladet, samt forskjellige tidsskrifter. Geelmuyden har gitt ut flere samlinger med portrettintervjuer av kjente personer, de fleste som gjenbruk av artikler opprinnelig skrevet for Kapital, Henne og andre ukeblader.
På grunn av hans direkte stil har noen av hans tekster skapt kontroverser, blant annet hans intervju med daværende statsminister Gro Harlem Brundtland for Det Nye i 1993. Brundtland hadde satt som betingelse at hennes pressesekretær skulle være til stede under intervjuet, at spørsmålene skulle forelegges på forhånd, og at intervjuet skulle tas opp på bånd. Geelmuyden gjenga statsministeren ordrett, men intervjuet ble ikke publisert før etter at pressesekretæren hadde gjort betydelige omskrivinger. Intervjuet ble også publisert senere i Geelmuydens versjon i tidsskriftet Kapital i august 1993 og også i boken Ærlighetens Komedie.Han har skrevet biografi om kunstneren Inger Sitter i 2009, om Trygve Hegnar i 2002 og om presten Børre Knudsen i 1988. 
Geelmuyden har i flere intervjuer og artikler beskrevet følelsen av å stå utenfor det litterære etablissementet i Norge, og kritisert manglende offentlig støtte til egne bøker og prosjekter. For sine seneste faktabøker om mat og drikke har han fått bred oppmerksomhet i mediene og kritikk fra flere fagfolk, men også positive omtaler i blant annet Sykepleien for boken Pillebefinnende. For kokeboken Sunnheten på bordet ble han og medforfatteren René Zografos i mai 2017 hedret med sølvmedalje i finalen i Gourmand Cookbook Awards i kategorien verdens beste kokebøker i helse og ernæring for 2016. Journalisten Gerhard Helskog kjøpte et klassesett av Kjempers Ødeland og delte ut i redaksjonen.


== Familie ==
Niels Christian Geelmuyden er bosatt på Hulebakk på øya Tjøme i Vestfold. Han er bror til siviløkonom og kommunikasjonsrådgiver Hans Geelmuyden.


== Bibliografi ==
En prest og en plage: et portrett av Børre Knudsen. Metope. 1988. ISBN 8240300510. 
Sataniske portretter. Huitfeldt. 1990. ISBN 8259006731. 
Trykket stemning: 26 portretter. Cappelen. 1991. ISBN 8202133300.  Illustrert av Nils Ole Oftebro, Bernt Eide mfl.
Tidens guder: ledere på nært hold. Kapitals litteraturservice. 1992. ISBN 8271460552.  Kapital
Kjempers ødeland: essays. C. Huitfeldt. 1993. ISBN 8270031151. 
Grepet i ord. Aschehoug. 1995. ISBN 8203260942.  Portretter fra Morgenbladet
Lucifers leksikon. Huitfeldt. 1995. ISBN 8270031461.  satirisk oppslagsverk inspirert av The Devil's Dictionary av Ambrose Bierce, 1995
Vår daglige død: reisebrev fra det moderne liv, 1996 Essays
Snakkebaroner 1996 Intervjuer
Ærlighetens komedie: portrettdrama i 28 akter. Huitfeldt forl. 1998. ISBN 8270031984.  Intervjuer fra Kapital, Det Nye og Henne
Gud og hvermann, 2001 Intervjuer fra Kapital, Det Nye og Henne
Hegnar, 2002 Biografi
Veien til viagra Schibsted Kåserier, illustrert av Karine Haaland, 2003
Stikk i strid Hegnar Media, 2004 Portretter fra Kapital, Henne, Investor og  Tidens Tegn
Uten tittel: Niels Christian Geelmuyden i samtale med 15 kunstnere, 2004 Dinamo
På gyngende grunn: samtaler med Odd Børretzen, 2005
Ordskjelv: norske forfatterportretter, 2005
Mer enn hjerne, 2007
Refleksjoner , 2007
Rikes Tilstand , 2007
Ubuden gjest, 2009
Reisebrev I, 2009, Illustrert av Steffen Kverneland
Reisebrev II 2009 Illustrert av Steffen Kverneland
Inger Sitter - et portrett 2009 i samarbeid med Gunnar Danbolt
Tversoververs 2010 Barnediktsamling illustrert av Finn Graff
I hodet på en ildsjel - Niels Christian Geelmuyden møter ti ildsjeler 2010
Uten kappen - Advokatportretter 1987 - 2012, 2012
Sannheten på bordet - Det du ikke får vite om maten din. Cappelen Damm, 2013
Ordbruksoppgjør - Portretter av 27 redaktører og mediefolk. Cappelen Damm Akademisk, 2014
Nøkkelopplevelser, 52 kåserier og betraktninger. Eboknorden, 2014.
Dans på gloser - 38 nyere portretter. Eboknorden, 2014
Sannheten i glasset - hva er det vi drikker? Cappelen Damm, 2015
Sunnheten på bordet. Cappelen Damm, 2016. Kokebok i samarbeid med René Zografos.
Pillebefinnende - Hva vet vi om medisinene vi tar? Cappelen Damm, 2017, ISBN 978-82-02-52700-6, 
Fra ånd til munn - 575 anekdoter. Hegnar Media, 2017, illustrert av Finn Graff
50 fordeler med å passere 50 , Cappelen Damm, 2018


== Priser ==
Gullpennen (1995)
Knut Haaviks hederspris  for fremragende underholdningsjournalistikk (2004)
Fritt Ords honnør (2007)
Vestfolds Litteraturpris (2009)


== Referanser ==


== Kilder ==
Forfatterpresentasjon på Cappelen Damms nettsider


== Eksterne lenker ==
(no) Publikasjoner av Niels Chr. Geelmuyden i BIBSYS
Universitas' intervju med Geelmuyden
VGs bokanmeldelse av På gyngende grunn
Kronikk  i Aftenposten 21. mars 2006: Apartheid på norsk
Kronikk i Aftenposten 5. august 2007: Tankeløshetens tid
Innlegg i Aftenposten 14. juni 2007: Den åttende skapelsesdag
Anmeldelse av Ubuden gjest i tb.no, 9. november 2009
Anmeldelse av "I hodet på en ildsjel" i Aftenpostene 22. oktober 2010
Kronikk i Dagbladet 15. oktober 2013:  Det Mattilsynet ikke forteller
Kronikk i Dagbladet 13. oktober 2015: Mattilsynet gir forbrukerne falsk trygghet
Kronikk i Aftenposten 31. januar 2016: Det vi er enige om
Kronikk i Dagbladet 26. august 2017: Det du ikke får vite om pillene